Meddelelse fra Kommissionen til Europa-Parlamentet i henhold til EF-Traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om tyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (korte chlorparaffiner)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets direktiv om tyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (korte chlorparaffiner)

1. Baggrund

- Ovennævnte direktivforslag [KOM(2000) 260 endelig] blev vedtaget af Kommissionen den 20. juni 2000 og fremsendt til Rådet og Europa-Parlamentet.

- Europa-Parlamentet godkendte forslaget med ændringsforslag ved førstebehandlingen den 1. februar 2001.

- Kommissionens ændrede forslag [KOM(2001) 268 endelig] blev vedtaget den 17. maj 2001 og fremsendt til Rådet.

- Der blev opnået politisk enighed i Rådet med kvalificeret flertal den 31. maj 2001, og Rådet fastlagde sin fælles holdning den 27 juni 2001.

- Det Økonomiske og Sociale Udvalg afgav udtalelse den 29. november 2000.

2. Direktivets formål

Forslaget, der har hjemmel i traktatens artikel 95, har følgende to formål:

- at beskytte det indre marked ved at indføre harmoniserede bestemmelser hvad angår markedsføring og anvendelse af korte chlorparaffiner (SCCP)

- at sørge for et højt miljøbeskyttelsesniveau ved at forbyde markedsføring af SCCP til anvendelse i forbindelse med metalforarbejdning og færdigbehandling af læder.

3. Bemærkninger til den fælles holdning

3.1. Generelt

Den fælles holdning følger de generelle linjer i Kommissionens ændrede forslag. Der er indført visse ændringer med begrundelse i tekniske forhold og af forklarende karakter.

3.2. Ændringsforslag

Af Parlamentets fire ændringsforslag er det ene blevet accepteret og en del af et andet er blevet accepteret i princippet af Kommissionen.

Kommissionen erkender, at andre kendte anvendelser af korte chlorparaffiner (SCCP) bør indgå i en fremtidig revision af bestemmelserne, og at Europa-Parlamentet bør underrettes om resultatet af revisionen, og den har derfor accepteret at indføje de nødvendige præcisioner i sit ændrede forslag. Kommissionen har også accepteret, at det foreslåede direktiv bør omfatte SCCP i form af et stof eller som en bestanddel i et præparat.

Kommissionen har ikke accepteret de ændringsforslag, der ville betyde en udvidelse af omfanget af det foreslåede forbud. Grundlaget for Kommissionens forslag er, at særlige risici er blevet identificeret gennem en omfattende risikovurdering udført i henhold til Rådets forordning (EØF) nr. 793/93 om vurdering af og kontrol med risikoen ved eksisterende stoffer. Det ville ikke være berettiget at forbyde andre former for anvendelse eller andre beslægtede stoffer ud fra den nuværende viden om risici.

3.3. Rådets fælles holdning

Rådets fælles holdning omfatter, ud over de ændringsforslag, Kommissionen har accepteret, visse ændringer med begrundelse i tekniske forhold. Hensigten med disse ændringer, som ikke vil betyde nogen indholdsmæssig forandring af Kommissionens forslag, er at præcisere formålet med det foreslåede direktiv yderligere. Der blev også indføjet en præcision af formålet med den kommende revision.

4. Konklusion

Kommissionen støtter den fælles holdning, fordi den følger linjerne i det oprindelige forslag.

Kommissionen fremsatte en erklæring i forbindelse med vedtagelsen af Rådets fælles holdning angående punkt 2 i bilaget til direktivet: "Kommissionen erklærede, at den vil undersøge alle de øvrige, kendte former for anvendelse, og at den regner med at få medlemsstaternes støtte til dette arbejde".